สอบถามค่ะ ประจำเดือนมาเมื่อวันที่ 7 มกราคม 2564 มาประมาณ 4 วัน ซึ่งก็เป็นปกติเหมือนทุกเดือน แต่เดือนนี้ วันที่ 17 มกราคม 2564 ตอนเย็นรู้สึกปวดท้องน้อย เวลาประมาณ เที่ยงคืน มีเลือดไหลออกมาตอนแรกคิดว่าเป็นตกขาวหลังเป็นประจำเดือน แต่จริงๆแล้วไม่ใช่ แต่เป็นประจำเดือนมีอาการเลือดออกทางช่องคลอดเหมือนประจำเดือนแต่สีสดกว่า และอาการปวดท้องน้อยก็ยังเป็นเหมือนเดิม อาการแบบนี้จะเป็นอะไรมากมั๊ยคะ
สวัสดีค่ะ การมีเลือดออกดังกล่าวมาที่ห่างกันแค่ 10 วันนั้น น่าจะไม่ใช่เลือดประจำเดือน ก็จะจัดเป็นเลือดออกผิดปกติทางช่องคลอดโดยเลือดออกผิดปกติทางช่องคลอดมีสาเหตุได้หลายอย่างเช่นผลข้างเคียงจากการใช้ยาคุมชนิดใดๆ เป็นภาวะแทรกซ้อนจากการตั้งครรภ์เช่นแท้งหรือท้องนอกมดลูก เลือดตามหลังการปฏิสนธิ การติดเชื้อที่ปากมดลูกหรือมดลูก การมีเนื้องอกที่มดลูกหรือปากมดลูก อวัยวะภายในอุ้งเชิงกรานอักเสบ การฉีกขาดของอวัยวะเพศ เป็นต้นแนะนำการไปพบแพทย์เพื่อตรวจหาสาเหตุที่แน่ชัดต่อไป หากเลือดออกสีสดเป็นลิ่มเลือดหรือปวดท้องน้อยร่วมด้วย ควรรีบไป เบื้องต้นให้งดการมีเพศสัมพันธ์ ยังไม่ซื้อยาปรับฮอร์โมนใดๆมาใช้เอง